**Aveam departe numai gândul, eu**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când îmi treceau privirile prin tine,

aveam departe numai gândul. Eu

mă pierd prin lumi de vis și, mai mereu,

mă-nchid cu ele-adânc, adânc, în mine,

Iar când nu te-auzeam când îmi vorbeai,

aveam departe numai gândul. Eu

te-aud vorbindu-i sufletului meu

și-atunci când taci, dar lângă mine stai.

Când lacrimile, uneori, ți-au curs,

aveam departe numai gândul. Eu

ți le-aș fi adunat cu dorul meu

din timpul fără tine, ce s-a scurs.

Dar, când te-am sărutat sub Luna plină,

aveam la tine gândurile. Eu

simțeam că-n piept se naște-un alizeu

ce crește și doar ție ți se-nchină.